
I. Contextul în care s-a desfăşurat summit-ul 

 

1. Apărarea

1.1. Scena politico-militară 

În cursul ultimului an, eforturile Uniunii Europene de a crea o identitate militară, cu scopul de a-şi consolida puterea legislativă şi economică au fost vizibile şi prin instalarea unui sediu militar la Bruxelles.

Ani de zile, analiştii politici şi economici au afirmat despre UE că este un uriaş economic, dar un pitic politic. Începând cu anul 1999, UE s-a dedicat elaborării unei politici de apărare comună susţinută de o forţă militară europeană. Analiştii politici consideră că “un braţ înarmat al UE” ar putea consolida Uniunea şi ar putea totodată oferi o soluţie pragmatică pe care, foarte probabil, în viitorul apropiat, SUA le-o vor cere europenilor în vederea unei mai active implicări în chestiunile sensibile de securitate din Europa.

Când ideea creării unei forţe militare comune a fost pentru prima dată acceptată, UE a ţinut să menţioneze că nu intenţionează astfel să se implice “în jocuri războinice”, după cum s-a exprimat un general european. Dimpotrivă, respectiva idee traducea mai degrabă o serie de obiective modeste, apreciază analiştii, - operaţiuni de menţinere a păcii, de ajutor umanitar -, chiar dacă nu excludea implicarea în operaţiuni militare propriu-zise. Fideli tradiţiei şi practicii europene, oficialii UE au adunat totuşi aceste proiecte sub umbrela “sarcinilor de la Petersberg”.

Pe parcursul săptămânii 19-23 noiembrie a.c., miniştrii apărării ai “Celor 15” s-au întâlnit la Bruxelles pentru a analiza oficial impactul măsurilor concrete luate după atentatele teroriste din 11 septembrie, din SUA. Cu toate acestea, observatorii politici sunt de părere că nu s-a răspuns încă marilor întrebări: 

- sunt într-adevăr europenii capabili să achiziţioneze armament şi logistică de ultimă generaţie?

- pot fi depăşite acele obstacole politice care obstrucţionează crearea unei identităţi de apărare europeană?

Cu prilejul recentei întâlniri s-a putut constata că UE este tot mai concentrată asupra rolului pe care şi l-ar putea asuma într-un eventual război. Astfel, ministrul britanic al apărării, Geoff Hoon, a declarat că, personal, înţelege sarcinile de la Petersberg şi ca pe ceva similar campaniei militare a SUA din Afganistan. UE examinează dacă aceste sarcini trebuie revizuite explicit în urma atentatelor din SUA. În acest sens, s-a sugerat crearea unei echipe a forţelor speciale europene. 

Uniunea Europeană intenţionează să lanseze în 2003 o forţă rapidă de reacţie formată din 60.000 de soldaţi pentru a participa la misiuni de menţinere a păcii sau de gestionare a crizelor. În plus, UE va înfiinţa un corp civil care va participa la misiuni de menţinere a păcii şi de gestionare a crizelor, format din 5.000 de poliţişti, activ în 2003.

“Cele două forţe, militară şi civilă, vor da coerenţa acţiunii europene în materie de gestiune a crizelor, pentru că Uniunea va avea la dispoziţie instrumentele militare şi poliţieneşti pentru a rezolva o situaţie de criză, în toate aspectele sale” a declarat un oficial al preşedinţiei belgiene a Uniunii Europene. 

Surse apropiate primului ministru belgian, Guy Verhofstadt, au declarat că pregătirile pentru crearea unei forţe europene de reacţie rapidă au progresat în mod considerabil în ultimul an şi vor permite desfăşurarea acestei forţe în 2003, aşa cum era prevăzut.

În cadrul numeroaselor contacte desfăşurate la nivel european, miniştrii apărării din UE au admis că unele elemente esenţiale dotării militare (spre exemplu avioane pentru transportul trupelor), nu vor fi disponibile decât în anul 2006.

În acelaşi timp, miniştrii UE au fost nevoiţi să ajungă la un acord asupra modalităţilor de a finanţa viitoarea forţă europeană de reacţie rapidă. Crearea unei forţe militare europene a fost întotdeauna un subiect delicat, din cauza necesităţii de a evita faptul că această forţă reprezintă o concurentă directă cu NATO, care asigură apărarea ţărilor UE. Mandatul viitoarei forţe europene acoperă doar acţiuni de menţinere a păcii şi de gestionare a crizelor în afara Uniunii Europene, apărarea teritoriului Uniunii rămânând în continuare în sarcina NATO.

Astfel de proiecte sunt însă de natură să îi îngrijoreze pe acei lideri europeni care au văzut în Uniune un organism pacifist, orientat spre cetăţenii săi şi promovarea relaţiilor comerciale. Clarificarea problemelor legate de noile proiecte militare ale Uniunii Europene urmăreşte să stabilească soluţii. Problematică este nu doar chestiunea cheltuielilor pe care le implică asemenea proiecte, ci şi cea legată de structura eventualei forţe militare europene. UE, deşi are o populaţie de 375 de milioane de locuitori, faţă de SUA - 280 de milioane, alocă apărării şi securităţii doar 57% din suma pe care o alocă SUA. În plus, oficialii NATO au punctat în diferite ocazii faptul că europenii dispun de doar o zecime din forţele disponibile pe care le SUA le pot desfăşura rapid. Discuţiile aprinse din jurul chestiunilor privind finanţarea şi construirea unui nou tip de avion de transport - A400M -, au pus repede sub semnul îndoielii capacitatea reală a UE de a-şi crea propria forţă militară operaţională.

Una dintre problemele cu care se confruntă UE la nivelul securităţii şi apărării este şi aceea că, la ora actuală, nu există încă un plan privind managementul unei armate europene permanente. Există doar ideea că fiecare stat membru al UE ar urma să participe cu trupe şi logistică la eventuale operaţiuni desfăşurate “sub stindardul albastru al Uniunii”. 

Un alt aspect important, remarcat de Institutul Internaţional pentru Studii Strategice de la Londra, scoate în evidenţă faptul că bugetele ministerelor europene ale apărării scad vizibil, excepţie făcând doar Germania, cel mai mare stat al Uniunii. Analiştii şi experţii apreciază că, ţinând cont de actuala stare de recesiune a economiei globale, statelor europene le va fi foarte greu să realizeze modificări semnificative în acest sens.

În plus, relaţia dintre eventuala forţă militară comună a UE şi NATO rămâne şi ea problematică. Adepţii creării unei astfel de forţe văd relaţia în termenii unei cooperări cu NATO, nu a unei încercări de subminare a celei din urmă. Este esenţial ca noua forţă să poată avea acces la logistica NATO. Cu toate acestea, concluzia care se desprinde din analiza acestui sensibil şi complex subiect este, aşa cum aprecia şi publicaţia britanică “The Economist”, că, a dubla disponibilităţile strategice ale NATO ar fi un gest foarte scump, dar, în acelaşi timp, o provocare politică. 

1.2. Poziţia Franţei, Marii Britanii şi Germaniei 

Premierul britanic, Tony Blair, împreună cu preşedintele Franţei, Jacques Chirac şi primul-ministru francez, Lionel Jospin, continuă să fie, susţin analiştii, elementele motrice ale unei Europe a apărării, subiect pe care l-au lansat în 1999, la Saint-Malo.

Cu prilejul celui de-al 24-lea summit franco-britanic, cei trei oameni politici şi-au reafirmat dorinţa de a face să devină efectivă - la termenul prevăzut - Forţa de acţiune rapidă. Tony Blair apreciază că atentatele din data de 11 septembrie, din Statele Unite ale Americii, au făcut să devină şi mai necesară consolidarea politicii de apărare comună. Într-o declaraţie comună, cele două ţări au făcut referire şi la trupele europene ce ar urma să devină operaţionale în anul 2003. Analiştii apreciază că, dacă Franţa şi Marea Britanie, cele două principale puteri militare, sunt pregătite pentru a răspunde acestei provocări, chiar dacă Tony Blair s-a ferit să vorbească despre o armată europeană, lucrurile nu stau la fel şi în privinţa multora dintre partenerii lor, deşi în declaraţia comună a celor două părţi se menţionează că dezvoltarea capacităţilor militare ale Europei este o condiţie crucială a succesului Politicii Externe de Securitate şi Apărare Comună.

Lipsurile sunt reprezentate nu atât de efective, cât de mijloacele logistice. “Forţele umane există. Elementele conexe sunt cele care lipsesc”, a precizat un diplomat european. “Transport, alimentare în zbor, arme inteligente, tot ceea ce înseamnă un război modern. Se pune problema de a avea certitudinea că putem desfăşura trupe foarte departe, care să dispună de mijloace sofisticate”, a adaugat el.

La Nantes, cu prilejul unei întâlniri la nivel înalt franco-germane, reprezentanţii Franţei şi Germaniei au apreciat că Forţa de acţiune rapidă nu trebuie să se limiteze la misiuni de menţinere sau de reinstaurare a păcii - de genul celei întreprinse în Bosnia. Această structură trebuie să fie aptă de a desfăşura şi operaţiuni de apărare clasică, permiţându-i, de exemplu, Europei să intervină pe cont propriu în Afganistan. Această idee nu a fost preluată în declaraţia franco-britanică. Conform analiştilor, cele două ţări se pronunţă în favoarea unor operaţiuni de gestionare a crizei, acolo unde NATO nu este angajată ca atare.

1.3. Opinia Comisiei Europene 

Comisia Europeană a dat publicităţii la 5 decembrie a.c. un document, în perspectiva summit-ului european de la Laeken-Bruxelles, în care asigură că proiectul european, poate datorită desfăşurării construcţiei sale de-a lungul a 50 de ani de istorie, “şi-a pierdut progresiv coerenţa şi ambiţia sa politică iniţială”. Documentul subliniază importanţa pe care o va avea Convenţia asupra viitorului Europei, Convenţie care va fi lansată în cadrul lucrărilor Consiliului European. 

În documentul citat, executivul european subliniază implicit slaba pondere internaţională pe care o are Uniunea Europeană, referindu-se explicit la actuala criză mondială. Atacurile teroriste din 11 septembrie au demonstrat vulnerabilitatea democraţiei şi libertăţii, precizează textul, adăugând: doar integrarea le poate permite europenilor să aibă pe viitor un cuvânt mai greu, cu condiţia să vorbească într-un singur glas.

Potrivit Comisiei, Europa trebuie să răpundă clar în următoarele luni la două întrebări-cheie: Ce dorim să facem împreună? şi Cum să consolidăm legitimitatea democratică şi eficienţa sistemului instituţional european? Pentru a se da un răspuns acestor întrebări, în martie 2002 Convenţia îşi va începe activitatea.

Convenţia, o formulă similară celei folosite pentru elaborarea Cartei Drepturilor Fundamentale a UE, îşi va axa lucrările asupra celor patru puncte convenite la summit-ul de la Nisa: repartizarea competenţelor între state şi instituţiile europene, rolul pe care trebuie să-l joace în UE parlamentele naţionale, simplificarea tratatelor şi includerea în acestea a Cartei Drepturilor. Alte probleme ce trebuie discutate cu prioritate, potrivit Comisiei, sunt abuzul dreptului de veto, politica externă a UE şi cooperarea în materie judiciară şi de poliţie.

Pentru a nu se vedea condiţionaţi de eventualele concluzii ale Convenţiei, liderii europeni au preferat ca acestea să rămână deschise, astfel încât Conferinţa Interguvernamentală din 2004 să fie cea care va avea libertatea de a lua deciziile finale. 

Referitor la profilul viitorului preşedinte al Convenţiei, Comisia a ţinut să menţioneze că acesta “trebuie să fie o personalitate cu o autoritate europeană incontestabilă”. Candidaţii propuşi au fost fostul preşedinte francez, Valery Giscard d’Estaing, fostul premier italian, Giuliano Amato şi fostul preşedinte finladez, Martti Ahtisaari, premierii portughez şi olandez, Antonio Guterres şi Wim Kok. O candidatură, pe cât de importantă pe atât de controversată, a fost cea a fostului preşedinte al Comisiei, Jacques Delors, ale cărui iniţiative ambiţioase au contat întotdeauna pe sprijinul a numeroase ţări, dar a întâmpinat şi adversitatea altora, precum Marea Britanie.

2. Redresarea economică

Strategii economici din zona euro sunt prudenţi atunci când lansează predicţii privind relansarea creşterii economice în anul 2002. Analizele relevă faptul că întreaga economie mondială va depinde de starea economiei americane.

Prudenţa declaraţiilor este justificată în condiţiile în care cele mai puternice economii ale lumii (americană, japoneză şi europeană) suferă prima încetinire majoră simultană a ritmului de creştere economică din 1974 până în prezent. În plus, războiul antiterorist al SUA în Afganistan, în ciuda succeselor înregistrate, adaugă un grad suplimentar de imprevizibil.

Şi totuşi, mesajul economiştilor europeni este că economia mondială îşi va reveni pe parcursul anului 2002, chiar dacă, deocamdată, dispun de puţine şi fragile argumente, care nu le permit să prefigureze fără echivoc redresarea creşterii economice. “Nimeni nu ştie exact când îşi va reveni economia globală, dar avem motive ce ne îndreptăţesc să ne aşteptăm ca anul viitor aceasta să revină la normal”, a declarat un oficial al Băncii Centrale Europene.

Unul din motivele care alimentează optimismul economiştilor este legat de faptul că sincronizarea declinului economiilor puternice ale lumii a atras după sine o reacţie la fel de sincronă din partea strategilor economici (în speţă, cei americani şi europeni): “reacţiile în ceea ce priveşte politica fiscală au fost uimitoare - rata dobânzilor a scăzut în 2001 cu 4,5% în SUA şi cu 1,5% în zona euro”, a precizat Jan Smets, directorul Băncii Centrale Belgiene. 

În cazul Japoniei, scăderea ratei dobânzilor pe termen scurt nu a reuşit să scoată economia japoneză din criza severă ce durează deja de un deceniu. Agenţia internaţională de rating Fitch a preconizat că PIB nominal în Japonia va fi mai scăzut anul viitor decât cel înregistrat în 1993. În plus, sistemul bancar japonez are mari datorii, volumul exporturilor este şi el în scădere, rata şomajului în creştere (de 5,3%, în luna septembrie a.c.). Pentru europeni însă, economia japoneză este un caz aparte. 

Întrebarea presantă pentru analişti şi experţi este când vor depăşi SUA recesiunea. La începutul acestui an, mulţi politicieni şi oameni de afaceri europeni credeau că economia europeană va reuşi să se menţină la acelaşi nivel, în ciuda recesiunii de peste ocean. Spre sfârşitul anului, strategii economişti europeni s-au arătat mult mai realişti, atunci când au prezentat modul în care evoluţia celor două economii - americană, respectiv europeană, se interconectează. “Numeroase firme europene au făcut investiţii peste ocean, prin urmare, orice problemă în economia SUA devine rapid, contagios, o problemă mondială”, a declarat un oficial european.

Calculând impactul pe care l-ar avea o scădere de un procent în ritmul creşterii economice a SUA, economiştii europeni au ajuns la o reducere de 0,4% a ritmului european de creştere economică. Motivul: o scădere a preţurilor acţiunilor pe Wall Street atrage după sine o scădere a indicilor pe piaţa bursieră europeană şi de aici toate consecinţele inerente asupra încrederii, volumului de cheltuieli sau solidităţii companiilor.

Unul din elementele încurajatoare care alimentează optimismul, prudent încă, al economiştilor europeni este dat de succesele campaniei americane din Afganistan: sporesc încrederea şi cheltuielile consumatorului. Un al doilea factor dătător de speranţă este legat de semnificativa scădere a preţului petrolului – care a ajuns în noiembrie 2001 la 18-19 dolari/baril. Costurile mai scăzute la energie contribuie la mărirea sumelor din buzunarele consumatorilor şi atenuează totodată impactul creşterii ratei şomajului în SUA, după atentatele teroriste din SUA (numărul cererilor pentru ajutor de şomaj au scăzut la cca 400000, în cursul lunii noiembrie a.c.). În fine, un alt argument care îndeamnă la optimism este legat de stimulul fiscal pe care economiştii americani se pregătesc să îl aplice economiei americane, aspect aflat în prezent pe masa de lucru a Congresului. Măsura este însă riscantă, apreciază un oficial: “dacă acest stimul se va baza pe o nouă reducere a ratei dobânzilor, ea nu va avea impactul scontat, deoarece americanii privesc cu suspiciune acest gen de măsuri, motiv pentru care mai degrabă încep să economisească bani, decât să cheltuie”.

Analizând situaţia economiei europene, economiştii prevăd în zona euro o recesiune mai puţin severă decât în SUA, scăderea PIB fiind una de natură temporară şi la un nivel de circa 0,2% la sfârşitul acestui an. S-a preconizat că ritmul de creştere economică în zona euro îl va depăşi pe cel american: 1,6% anul acesta, iar anul viitor, de aproximativ 1,3%, comparativ cu 0,9% în SUA, în 2001 şi de 0,5%, în 2002. Potrivit unor economişti europeni din sectorul privat, aceste date demonstrează că, în ciuda recentelor exerciţii de exemplificare a legăturilor dintre economia SUA şi cea europeană, aceasta din urmă este cel puţin parţial decuplată, în termeni de performanţă economică, de partenerul său american. 

 

3. Poziţia Belgiei privind reforma Uniunii Europene

 

Ţară fondatoare a Comunităţii Europene, Belgia a asigurat preşedinţia UE în cel de-al doilea semestru al anului 2001 şi a redactat “Declaraţia de la Laeken”, ce a oferit cadrul dezbaterii cu privire la viitorul Europei. 

“Lider al celui mai federal stat din Europa, premierul belgian, Guy Verhofstadt va tinde, comentau analiştii politici la începutul exercitării mandatului preşedinţiei belgiene a UE, să promoveze o mai mare integrare europeană, motiv pentru care l-a numit în echipa sa de consilieri pe fostul preşedinte al Comisiei Europene, Jaques Delors”. 

Dar premierul belgian a preluat controlul UE într-un moment de mare neîncredere a populaţiei în politicieni şi instituţii şi în care respectul de sine al UE a fost pus sub semnul întrebării prin respingerea Tratatului de la Nisa de către irlandezi şi de demonstraţiile din timpul summit-ului pro globalizare de la Göteborg. 

“Oamenii sunt nerăbdători şi au îndoieli asupra viitorului UE (...) Simt lipsa de eficienţă, lipsa de transparenţă în interiorul UE, evident, o lipsă a legitimităţii democratice şi, de asemenea, o pierdere a identităţii. Trebuie să abordăm cu seriozitate această problemă, ca pe o şansă”, declara G. Verhofstadt la preluarea mandatului, comentând referendumul din Republica Irlanda. 

Şeful executivului belgian definea nu mai puţin de 16 priorităţi pentru preşedinţia belgiană a UE, dar, comentau analiştii, în realitate, G. Verhofstadt spera în atingerea a două obiective la summit-ul “Celor 15” de la Laeken, şi anume propulsarea unei Constituţii Europene şi organizarea consultărilor şi negocierilor privind viitoarea reformă a instituţiilor europene din 2004. 

La începutul preşedinţiei sale, după eşecul celei franceze, care nu a obţinut la Nisa o reformă completă a UE, premierul belgian se arăta însă prudent, apreciind că nu poate atinge obiectivul unei mai mari integrări fără a efectua “o analiză bună” a ultimelor reuniuni la nivel înalt şi a criticilor aduse “Celor 15”, în unele aspecte justificate. Principalul lucru pe care îl avea în vedere premierul belgian era că pentru cetăţenii europeni “nu este absolut necesar ca Europa să creeze reguli şi regulamente de mică relevanţă”. Citând un sondaj de opinie, în care puţini dintre cei intervievaţi au spus “Da” reformei politicii comune, politicii de apărare şi a celei privind imigraţia, G. Verhofstadt scotea în evidenţă tocmai faptul că europenii nu considerau la momentul respectiv că acestea erau adevăratele priorităţi. 

“Nu cred că un “Da” sau un “Nu” în cadrul unui referendum reprezintă un “Da” sau un “Nu” spus integrării”, declara şeful guvernului belgian, adăugând că, “în realitate, cetăţenii nu vor decât o legislaţie europeană care să le protejeze drepturile”. 

De-a lungul mandatului său, G. Verhofstadt s-a declarat adeptul unei mai clare împărţiri a competenţelor între statele membre şi autorităţile regionale şi locale, pe de-o parte, şi între guverne şi Comisia Europeană, pe de altă parte. De asemenea, premierul belgian a pledat de-a lungul mandatului său pentru înlocuirea tratatelor europene cu o Constituţie Europeană. 

Nu în ultimul rând, şeful executivului UE s-a declarat un ferm susţinător al “celei de-a treia căi pentru viitorul Europei”. “Trebuie să găsim o cale pentru a spune că suntem de acord cu o parte din ceea ce cred euroscepticii, fără a le accepta soluţiile, dar şi să spunem “Da” Europei fără a deveni fanatici”, explica G. Verhofstadt. 

Preşedinţia belgiană a UE a debutat aşadar într-o notă prudentă, definindu-şi obiectivele, dar şi analizând perspectivele de realizare a acestora, pe baza experienţelor preşedinţiilor anterioare. Primul ministru belgian, Guy Verhofstadt era descris, la preluarea mandatului UE, în cotidianului britanic “The Financial Times”, drept “omul de la care nu se poate aştepta să schimbe radical” structurile europene.

În perspectiva desfăşurării summit-ului de la Laeken, Guy Verhostadt, identifica trei motive pentru care este necesară o reformă a UE: prăpastia creată între cetăţeni şi Uniune, absenţa mesajelor politice şi extinderea organizaţiei europene. “Cetăţenii UE nu se identifică cu actuala Uniune şi acuză organizaţia de ineficienţă şi de lipsă de transparenţă. Pentru a acoperi această prăpastie este nevoie de elaborarea unui document ambiţios la Laeken şi de o dezbatere deschisă care să decidă asupra reformelor UE”, susţinea oficialul de la Bruxelles. 

În ceea ce priveşte lipsa mesajelor politice, şeful Executivului belgian consideră că organizaţia trebuie să se implice în problemele care sunt într-adevăr importante pentru cetăţenii din spaţiul comunitar: justiţia şi afacerile interne, politica externă, dar trebuie să evite în acelaşi timp adoptarea unor poziţii care să creeze nemulţumiri. 

“UE trebuie să evite o legiferare excesivă”, a menţionat oficialul european, subliniind că forul comunitar trebuie doar să adopte cadrul legislativ, iar detaliile legislative ar trebui să fie lăsate în sarcina autorităţilor locale şi regionale. Referindu-se la extinderea UE, G. Verhofstadt a spus că după evenimentele de pe 11 septembrie, acest proces a devenit o necesitate. “Avem nevoie de o nouă ordine mondială, de o lume a blocurilor regionale cu o influenţă egală în lume”, a explicat el. Premierul belgian a înaintat, într-o scrisoare deschisă adresată militanţilor anti globalizare, o idee ambiţioasă - reformarea sistemului global şi înlocuirea Grupului celor mai puternic industrializate state plus Rusia (G8) cu un Grup format din blocuri regionale care iau hotărâri comune. “Extinderea UE reprezintă cea mai bună cale de a stăpâni globalizarea în Europa, şi ar trebui să fie un model de globalizare şi pentru celelalte continente”, a declarat premierul belgian, susţinând aceeaşi idee pe care a lansat-o şi în faţa Parlamentului European de la Strasbourg. 

 

 

II. Concluziile summit-ului 

 

1. Convenţia privind viitorul Europei

În cadrul lucrărilor summit-ului, reprezentanţii statelor membre au aprobat “Declaraţia de la Laeken” privind viitorul Europei, document care trasează temele de referinţă ale Convenţiei însărcinate cu dezbaterea asupra reformei instituţiilor. 

Preşedintele acestei Convenţii va avea un rol hotărâtor în funcţionarea ei. La capătul unui an de funcţionare, Convenţia va trebui să elaboreze un document care să conţină mai multe opţiuni de reformă sau “recomandări” în caz că se întruneşte consensul, pe baza cărora vor lucra membrii UE în cadrul Conferinţei Interguvernamentale (CIG). 

Convenţia este cea care, de exemplu, va trebui să reflecteze asupra oportunităţii de a adopta un text al Constituţiei europene, la întărirea executivului european şi a competenţelor Parlamentului sau privind simplificarea tratatelor europene. Tot Convenţia va fi cea care va examina “creşterea coerenţei politicii externe comune” şi continuarea edificării unei Europe a Apărării.

Pe lângă preşedinte, Convenţia va fi compusă din 15 reprezentanţi ai şefilor de stat şi de guvern, 30 de membri din parlamentele naţionale, 16 membri din partea Parlamentului European şi 2 reprezentanţi din partea Comisiei Europene. Statele candidate la aderarea în UE vor participa ca parte cu drepturi depline la lucrările ei, dar nu vor avea posibilitatea de a bloca un eventual consens. 

Fostul preşedinte francez, Valéry Giscard d'Estaing, a fost desemnat, la summit-ul european de la Laeken, preşedinte al Convenţiei pentru viitorul Europei. Fostul premier italian Giuliano Amato şi fostul premier belgian Jean-Luc Dehaene au fost numiţi vicepreşedinţi ai aceleiaşi Convenţii. 

 

2. Securitatea şi apărarea

Şefii de stat sau de guvern prezenţi la Laeken au adoptat, în cadrul lucrărilor summit-ului, un alt document considerat istoric, “Declaraţia asupra capacităţii operaţionale a Politicii comune de securitate şi apărare” care, în cazul apariţiei unei situaţii de criză în interiorul UE, dă dreptul la iniţierea unor acţiuni limitate de apărare. Vetoul pe care l-a opus însă Grecia unui acord UE-NATO, ce urma să fie anunţat în paralel, nu a făcut decât să sublinieze că mai sunt multe puncte de armonizat, în special în probleme privind suveranitatea statelor membre ale Uniunii Europene.

 

3. Relansarea acţiunilor privind azilul şi imigraţia 

Summit-ul european de la Laeken a decis relansarea acţiunii UE în domeniul azilului şi imigraţiei, angajându-se să adopte, în scurt timp, o politică unitară în acest domeniu.

La 2 ani de la lucrările summit-ului de la Tampere (Finlanda), care a stabilit “spaţiul de libertate, securitate şi justiţie european”, şefii de stat şi de guvern din ţările membre UE au considerat că “sunt necesare noi impulsuri şi orientări pentru a recupera întârzierea acumulată în unele domenii”, se precizează în textul concluziilor summit-ului.

Documentul afirmă că, în domeniul dreptului de azil şi imigraţiei, în pofida unor realizări - cum este cazul Fondului european pentru refugiaţi, al reglementărilor Eurodac şi al directivei privind protecţia temporară – “progresele s-au dovedit mai puţin rapide şi mai puţin substanţiale decât fusese prevăzut”.

O astfel de politică de azil şi imigraţie comună necesită şi integrarea politicii fluxurilor migratorii în politica externă a UE. Membrii Uniunii intenţionează să stabilească şi norme comune în materie de procedură de azil, primire a refugiaţilor şi reîntregirea familiei.

Reprezentanţii la summit au cerut Comisiei şi să prezinte, înainte de 30 aprilie 2002, propuneri modificate privind procedurile de azil, reîntregirea familiei şi “reglementarea Dublin II”, privind prelucrarea cererilor de azil.

Pe de altă parte, liderii europeni au aprobat efectuarea unui studiu privind condiţiile de creare a unui mecanism sau a unor servicii comune de control la frontierele externe şi au cerut pregătirea unui sistem comun de identificare a vizelor şi a posibilităţii de creare a unor birouri consulare comune.

Salutând crearea mai multor instrumente de cooperare poliţienească (Europol, Colegiul european de poliţie şi o forţă a comandanţilor de poliţie) şefii de stat şi de guvern i-au însărcinat pe miniştrii de resort să examineze rapid cartea verde a Comisiei privind crearea unei procuraturi europene.

În domeniul cooperării judiciare, şefii de state şi de guverne au apreciat ca fiind pozitivă adoptarea mandatului de arestare european şi decizia asupra definiţiei comune a acuzaţiilor de terorism şi a sancţiunilor aferente.

4. Sediile agenţiilor europene 

Şefii de stat şi de guvern din Uniunea Europeană au renunţat deocamdată la realizarea unui acord privind repartiţia sediilor unor noi agenţii europene.

“Cei 15” nu au reuşit să convină asupra listei de propuneri avansate de preşedinţia belgiană a UE, summit-ul încheindu-şi lucrările fără un acord în această chestiune.

Franţa şi Italia s-au opus adoptării acestei liste, preşedintele francez refuzând orice compromis în privinţa cererii sale de a amplasa la Lille sediul Autorităţii pentru securitate alimentară şi la Nantes sediul Agenţiei pentru securitate maritimă. La rândul său, premierul italian, Silvio Berlusconi, a susţinut până la capăt candidatura oraşului Parma pentru sediul Autorităţii pentru securitate alimentară.

Această agenţie a câştigat importanţă deosebită în urma izbucnirii epidemiei de encefalopatie spongiformă, iar pentru sediul acesteia au candidat oraşele Lille, Helsinki, Parma şi Barcelona. Chiar în lipsa unui acord privind stabilirea sediilor, Autoritatea pentru securitate alimentară îşi poate începe activitatea, care se va desfăşura, provizoriu, la Bruxelles.

Preşedinţia belgiană a propus stabilirea următoarelor sedii:

- Agenţia europeană pentru securitate alimentară - Helsinki

- Agenţia pentru securitate maritimă - Lisabona

- Agenţia europeană pentru securitate aeriană - Köln

- Agenţia europeană pentru securitate şi interoperabilitate feroviară - Lille

- Agenţia europeană pentru protecţie civilă - Milano

- Eurojust - Haga

- Colegiul european de poliţie - Londra

- Agenţia comunitară pentru schimb de informaţii în privinţa vizelor - Strasbourg

- Observatorul pentru azil şi migraţie - Atena

- Agenţia pentru securitatea tehnologiei informaţiei - Barcelona

- Biroul pentru supravegherea frontierelor exterioare - Roma

- ITER (reactor de fuziune experimental - Cadarache (Franţa)

- Observatorul pentru droguri şi toxicomanie - Paris. 

 

5. Relaţiile UE-Rusia

Premierul Belgiei, Guy Verhofstadt, a calificat drept un “progres foarte important” în dezvoltarea Uniunii Europene îmbunătăţirea relaţiilor UE-Rusia, şi a anunţat intenţia organizaţiei europene de aprofundare a acestora pe viitor. 

Documentul final al summit-ului exprimă dorinţa UE de a întări relaţiile cu Rusia şi consideră deciziile reuniunii UE-Rusia, care a avut loc la Bruxelles pe 3 octombrie a.c., o adevărată piatră de hotar în implemetarea parteneriatului strategic dintre cele două părţi. 

În textul adoptat la sfârşitul dicuţiilor se subliniază dorinţa statelor membre ale UE de a schiţa conceptul unui spaţiu economic unic, o mai strânsă colaborare în domeniul energetic, soluţionarea problemelor din regiunea Kaliningrad şi admiterea Rusiei în Organizaţia Mondială a Comerţului. 

Cooperarea Rusia-UE ar trebui să se materializeze prin iniţiative comune vizând situaţia din Balcani şi din Orientul Mijlociu, lupta împotriva crimei organizate, traficul de droguri, terorismul şi migraţia ilegală, se mai arată în declaraţia finală a summit-ului de la Laeken. 

 

6. Extinderea Uniunii

Extinderea a fost unul din cele mai ample capitole ale concluziilor - aprobate la 15 decembrie a.c. - de summit-ul european de la Laeken. 

“Niciodată până acum aspectele legate de acest proces nu au fost expuse mai clar într-un document al Consiliului European”, a subliniat premierul belgian, Guy Verhofstadt, în conferinţa de presă ce a încheiat reuniunea la vârf a şefilor de stat şi de guvern ai “Celor 15”. 

Concluziile Preşedinţiei Consiliului European relevă, referitor la statele care ar putea deveni membre ale Uniunii începând cu anul 2004: “Consiliul European se declară de acord cu raportul Comisiei Europene care estimează că, dacă statele candidate vor continua în ritmul actual negocierile şi reformele, atunci Ciprul, Estonia, Ungaria, Letonia, Lituania, Malta, Polonia, Slovacia, Cehia şi Slovenia ar putea fi pregătite pentru a încheia negocierile în 2002 şi a participa la alegerile pentru Parlamentul European din 2004”. 

Tot în cadrul Concluziilor Preşedinţiei Consiliului European, Consiliul a apreciat eforturile depuse de România şi Bulgaria pentru integrare, şi le-a încurajat “să continue pe acelaşi drum” estimând că, “pentru a acorda acestor ţări un sprijin special, este necesar să se dispună de un cadru precis cuprinzând un calendar şi o foaie de parcurs, obiectivul fiind acela ca aceste state să deschidă toate capitolele de negociere în 2002”. 

“Deosebit de important este faptul că procesul de extindere este “ireversibil” şi că există cadrul financiar pentru realizarea sa”, a concluzionat preşedintele Comisiei Europene, Romano Prodi, în cadrul aceleiaşi conferinţe de presă. “Principiul diferenţierii, al aprecierii fiecărui candidat după propriile merite, rămâne valabil şi pe viitor”, a mai precizat acesta. 

Tot în perspectiva extinderii spaţiului comunitar, Consiliul European a stabilit necesitatea definirii “mecanismelor de cooperare între serviciile însărcinate cu controlul frontierelor externe ale Uniunii şi studierii condiţiilor în care ar putea fi creat un mecanism sau servicii comune de control al graniţelor externe”.

 

7. Declaraţia de la Laeken privind viitorul Uniunii Europene

 

“l. Europa la răscruce de drumuri

Timp de mai multe secole, unele popoare şi state au încercat să preia controlul asupra continentului european pe calea războiului şi a armelor. Pe acest continent slăbit de două războaie sângeroase şi de declinul poziţiei sale în lume, s-a impus ideea că visul unei Europe puternice şi unite nu s-ar putea împlini decât prin pace şi înţelegere.

Pentru a învinge definitiv trecutul, s-a început cu instaurarea unei comunităţi a cărbunelui şi a oţelului la care s-au adăugat apoi alte activităţi economice, cum ar fi agricultura. În final, a fost instituită o adevărată piaţă unică în privinţa mărfurilor, persoanelor, serviciilor şi capitalului, piaţă căreia i s-a alăturat - în anul 1999 - şi o monedă unică. La data de 1 ianuarie 2002, euro va face parte din realitatea cotidiană a 300 milioane de cetăţeni europeni.

Uniunea Europeană s-a creat, aşadar, treptat. La început, a fost vorba - înainte de toate - de o cooperare economică şi tehnică. În urmă cu 20 de ani, cele dintâi alegeri directe pentru Parlamentul European au consolidat - în mod considerabil - legitimitatea democratică a Comunităţii Europene, al cărei unic organism fusese, până atunci, doar Consiliul. În ultimii zece ani, au început lucrările în vederea realizării unei uniuni politice şi a fost instituită o cooperare în domeniul politicii sociale, al locurilor de muncă, azilului, imigraţiei, poliţiei, justiţiei, politicii externe, precum şi o politică de securitate şi apărare comună.

Uniunea Europeană reprezintă o reuşită. De peste o jumătate de secol, Europa trăieşte în pace. Alături de America de Nord şi Japonia, Uniunea este una dintre cele mai prospere trei zone ale planetei. Graţie solidarităţii dintre membrii săi şi unei repartiţii juste a roadelor creşterii economice, nivelul de trai a crescut puternic în regiunile cele mai slabe ale Uniunii, care au recuperat o mare parte din întârzierea pe care o aveau.

Cu toate acestea, la 50 de ani de la apariţia sa, Uniunea Europeană se află la o răscruce de drumuri, într-un moment crucial al existenţei sale. Unificarea Europei este iminentă. Uniunea este pe punctul de a se deschide pentru a primi în rândurile ei un număr de peste zece noi state membre, în principal din Europa Centrală şi de Est, Europa întorcând astfel, definitiv, una din cele mai întunecate pagini din istoria sa, cea a celui de-al Doilea Război Mondial şi a împărţirii artificiale a continentului, ce a urmat acestei conflagraţii. Europa va deveni, în sfârşit, fără vărsare de sânge, o mare familie; este de la sine înţeles că această adevărată transformare necesită un alt demers decât cel adoptat acum 50 de ani, când procesul a fost iniţiat de şase ţări.

Schimbările democratice ale Europei

Simultan, Europa se confruntă cu o dublă provocare: una în cadrul ei, şi cealaltă, în afara frontierelor sale.

În interiorul Uniunii, trebuie să fie apropiate instituţiile europene de cetăţean. Desigur, cetăţenii se raliază la marile obiective ale Uniunii, dar ei nu percep întotdeauna legătura dintre aceste obiective şi activitatea cotidiană a Uniunii. Ei cer ca instituţiile europene să aibă un caracter mai puţin greoi şi rigid, şi, mai ales, să fie mai eficiente şi mai transparente.

Numeroşi cetăţeni consideră, de asemenea, că Uniunea trebuie să se aplece mai mult asupra preocupărilor lor concrete, mai curând decât să intervină până în amănuntele unor afaceri ce ar fi preferabil - dată fiind natura chestiunilor respective - să le fie încredinţate reprezentanţilor statelor membre şi ai regiunilor. Unii resimt chiar această atitudine ca pe o ameninţare la adresa identităţii lor. Însă –ceea ce este, poate, încă şi mai important- cetăţenii apreciază că totul se soluţionează mult prea adesea fără ştirea lor, şi doresc un mai bun control democratic.

Noul rol al Europei într-un mediu globalizat

În afara frontierelor sale, Uniunea Europeană se confruntă şi cu un mediu aflat în schimbare rapidă, mondializat. După căderea Zidului Berlinului, s-a crezut, pentru o clipă, că se poate trăi multă vreme într-o ordine mondială stabilă, fără conf1icte, a cărei bază ar fi reprezentată de drepturile omului. Însă, câţiva ani mai târziu, această certitudine a dispărut. Ziua de 11 septembrie ne-a deschis ochii în mod brutal. Forţele care se opun nu au dispărut: fanatismul religios, naţionalismul etnic, rasismul şi terorismul se intensifică şi continuă să fie alimentate de conf1icte regionale, de sărăcie şi subdezvoltare.

Care este rolul Europei în această lume transformată? Acum, când este - în sfârşit -unită, nu trebuie, oare, ca Europa să joace un rol de prim-plan în noua ordine planetară, cel al unei puteri capabile să aibă o misiune stabilizatoare în plan mondial şi să constituie un reper pentru un mare număr de ţări şi popoare? Europa - continent al valorilor umaniste, al Magnei Charta, al Declaraţiei Drepturilor Omului -“Bill of Rights”-, al Revoluţiei Franceze, al căderii Zidului Berlinului; continentul libertăţii, al solidarităţii, şi îndeosebi al diversităţii, ceea ce implică respectarea limbii, tradiţiilor şi culturii aproapelui. Singura frontieră pe care o trasează Uniunea Europeană este cea a democraţiei şi a drepturilor omului. Uniunea nu este deschisă decât pentru ţările ce respectă valori fundamentale cum sunt alegerile libere, respectarea minorităţilor şi statul de drept.

Acum, când Războiul Rece s-a încheiat, şi când trăim într-o lume ce este, în acelaşi timp, şi mondializată şi fărâmiţată, a venit vremea ca Europa să-şi asume responsabilitatea în guvernarea globalizării. Rolul ce-i revine este cel al unei puteri ce porneşte hotărât la război împotriva oricărei violenţe, a oricărei terori, a oricărui fanatism, dar care nu închide ochii la nedreptăţile revoltătoare ce există în lume. Pe scurt, o putere care doreşte să determine o evoluţie a relaţiilor din lume, astfel încât acestea să producă avantaje nu numai pentru ţările bogate, ci şi pentru cele mai sărace. O putere care vrea ca mondializarea să fie înfăptuită în conformitate cu principiile eticii, adică să o ancoreze în solidaritate şi în dezvoltarea durabilă.

Aşteptările cetăţeanului european

Imaginea unei Europe democratice şi angajată în lume corespunde întocmai dorinţelor cetăţeanului. Acesta a făcut cunoscut - în numeroase rânduri - că doreşte ca Uniunea Europeană să joace un rol mai important în domeniul justiţiei şi securităţii, al luptei împotriva criminalităţii transfrontaliere, al controlului fluxurilor migratorii, al primirii azilanţilor şi refugiaţilor provenind din zone periferice de conflict. Cetăţeanul cere şi unele rezultate în domeniul ocupării forţei de muncă, al luptei împotriva sărăciei şi a excluderii sociale, precum şi în domeniul coeziunii economice şi sociale. El cere un demers comun în privinţa poluării, a schimbărilor climaterice, a siguranţei alimentelor. Pe scurt, în privinţa tuturor problemelor transfrontaliere cărora simte că nu li se poate face faţă decât prin cooperare. La fel cum doreşte şi prezenţa sporită a Europei în domeniul afacerilor externe, al securităţii şi apărării, altfel spus, el cere o acţiune consolidată şi mai bine coordonată pentru a lupta împotriva focarelor de conflict ce mocnesc chiar în interiorul, precum şi în jurul Europei şi în restul lumii.

Totodată, acelaşi cetăţean este de părere că Uniunea Europeană merge prea departe şi afişează un comportament prea birocratic în numeroase alte domenii. Buna funcţionare a pieţei interne şi a monedei unice trebuie să rămână piatra unghiulară a coordonării mediului economic, financiar şi fiscal, fără a fi compromisă specificitatea statelor membre. Diferenţele naţionale şi regionale sunt adesea rezultatul istoriei sau al tradiţiei. Ele pot îmbogăţi. Cu alte cuvinte, printr-o bună gestionare a afacerilor publice, cetăţeanul înţelege crearea de noi oportunităţi, şi nu de noi obstacole. El aşteaptă mai multe rezultate, răspunsuri mai bune la întrebări concrete, şi nu un superstat european, nici instituţii europene care să se amestece în toate chestiunile.

Rezumând cele de mai sus, cetăţeanul solicită un demers comunitar clar, transparent, eficient şi condus în mod democratic. Un demers care să facă din Europa un far pentru viitorul lumii, un demers care oferă rezultate concrete- ce se materializează prin mai multe locuri de muncă, o mai bună calitate a vieţii, un grad mai scăzut al criminalităţii, o educaţie de calitate şi o mai bună îngrijire a sănătăţii. Fără îndoială că, în acest scop, Europa trebuie să revină la origini şi să înfăptuiască o reformă a sa.

 

II. Provocările şi reformele într-o Uniune înnoită

 

Uniunea Europeană trebuie să devină mai democratică, mai transparentă, mai eficientă şi trebuie să răspundă la trei provocări fundamentale: (1) cum să-i apropie pe cetăţeni, şi în primul rând pe tineri, de proiectul european şi de instituţiile europene? (2) cum să structureze viaţa politică şi spaţiul politic european într-o Europă lărgită? şi (3) cum să facă din Uniune un factor de stabilizare şi un reper în lumea nouă, multipolară? Pentru a afla răspunsurile, trebuie puse o serie de întrebări precise tocmai actorilor cărora construcţia europeană se adresează.

O mai bună repartizare şi definire a competenţelor în Uniunea Europeană

Cetăţeanul are, adesea, aşteptări din partea Uniunii Europene la care aceasta nu răspunde întotdeauna; şi invers, el are, uneori, impresia că Uniunea face prea mult în unele domenii în care intervenţia ei nu este mereu indispensabilă. Trebuie, deci, clarificată şi mai mult repartizarea competenţelor între Uniunea Europeană şi statele membre, această repartizare fiind simplificată şi ajustată în lumina noilor provocări cu care se confruntă Uniunea. Pentru aceasta, le pot fi - la fel de bine - restituite statelor membre anumite sarcini sau să-i fie încredinţate Uniunii noi misiuni ori să fie extinse competenţele actuale. În această privinţă, nu trebuie niciodată scăpate din vedere egalitatea şi solidaritatea dintre statele membre.

O primă serie de întrebări ce trebuie pusă se referă la modul de a face mai transparentă repartizarea competenţelor. În acest scop, putem oare face o distincţie mai clară între trei tipuri de competenţe, şi anume competenţele exclusive ale Uniunii, cele ale statelor membre şi cele ce sunt împărţite între Uniune şi statele membre? La ce nivel sunt exercitate competenţele în modul cel mai eficient? Cum să fie aplicat aici principiul subsidiarităţii? Nu trebuie, oare, precizat faptul că orice competenţă pe care tratatele nu o conferă Uniunii, le aparţine - în mod exclusiv - statelor membre? Care sunt consecinţele acestui lucru?

O altă serie de întrebări are scopul de a examina - în acest cadru înnoit şi cu respectarea acquis-ului comunitar- dacă nu este posibilă o ajustare a competenţelor. Cum pot oare servi aşteptările cetăţenilor drept fir călăuzitor în acest scop? Ce misiuni ar putea decurge, de aici, pentru Uniune? Şi, invers, ce sarcini ar fi preferabil să le fie lăsate statelor membre? Care sunt modificările ce trebuie aduse, în cuprinsul tratatelor, politicilor în diverse domenii? Cum să fie, de exemplu, formulată o politică externă comună şi o politică de apărare mai coerente? Trebuie, oare, reactualizate misiunile de la Petersberg? Dorim adoptarea unui demers mai integrat în privinţa cooperării poliţiei şi în materie penală? Cum să fie consolidată coordonarea politicilor economice? Cum putem intensifica o cooperare în domeniul integrării sociale, al mediului înconjurător, în cel sanitar şi în cel al siguranţei alimentelor? În schimb, nu trebuie oare lăsată, în mod mai explicit, gestionarea zilnică şi execuţia politicii Uniunii în seama statelor membre, şi, acolo unde Constituţia acestor ţări o prevede, în sarcina regiunilor? Oare nu trebuie ca ele să aibă garanţia că nu ne vom atinge de competenţele lor?

În fine, se pune problema de a şti cum să se garanteze faptul că noua repartizare a competenţelor nu va duce la o extindere disimulată a competenţelor Uniunii sau că ea nu va împieta asupra domeniilor ce ţin de competenţa exclusivă a statelor membre şi, când este cazul, a regiunilor. Cum să se vegheze - în acelaşi timp - pentru ca dinamica europeană să nu scadă? Într-adevăr, trebuie ca, pe viitor, şi Uniunea Europeană să fie în măsură să reacţioneze la noi provocări şi evoluţii şi să fie investigate noi domenii de acţiune. În acest scop, trebuie oare să fie revizuite articolele 95 şi 308 ale Tratatului, în lumina acquis-ului din domeniul jurisprudenţei?

 

Simplificarea instrumentelor Uniunii

Problema cunoaşterii exacte a însărcinărilor fiecăruia nu este singura importantă; la fel de mult contează şi determinarea modului în care acţionează Uniunea şi a instrumentelor utilizate de ea. Modificăriile succesive ale tratatelor au dus, de fiecare dată, la o proliferare a instrumentelor. Iar directivele au evoluat treptat, devenind acte legislative tot mai detaliate. Este, aşadar, esenţial să ne întrebăm dacă diferitele instrumente ale Uniunii nu trebuie mai bine circumscrise şi dacă nu trebuie redus numărul acestora.

Cu alte cuvinte, trebuie oare introdusă o distincţie între măsurile legislative şi cele executive? Trebuie oare redus numărul instrumentelor juridice: reglementări directe, legislaţie cadru şi instrumente necoercitive (opinii, recomandări, coordonare deschisă)? Este sau nu de dorit să se recurgă mai des la legislaţiile-cadru ce lasă mai multă latitudine statelor membre pentru atingerea obiectivelor politice? Pentru ce competenţe reprezintă coordonarea deschisă şi recunoaşterea reciprocă cele mai adecvate instrumente? Rămâne, oare, principiul proporţionalităţii, principiul de bază?

Mai multă democraţie, transparenţă si eficienţă în Uniunea Europeană

Legitimitatea UE derivă din valorile democratice vehiculate de ea, din obiectivele pe care le vizează şi din competenţele şi instrumentele de care dispune. Proiectul european îşi ia legitimitatea şi din existenţa unor instituţii democratice, transparente şi eficiente. Parlamentele naţionale contribuie şi ele la legitimarea proiectului european. Declaraţia privind viitorul Uniunii, anexată la Tratatul de la Nisa, a subliniat necesitatea examinării rolului parlamentelor naţionale în construcţia europeană. În mod mai general, se cuvine să ne punem întrebări privind iniţiativele pe care le putem lua pentru crearea unui spaţiu public european.

Prima întrebare pe care trebuie să ne-o punem, este cum putem mări legitimitatea democratică şi transparenţa instituţiilor actuale, şi ea este valabilă pentru trei instituţii.

Cum putem consolida autoritatea şi eficienţa Comisiei Europene? Cum trebuie desemnat preşedintele Comisiei - de Consiliul european, de Parlamentul European sau prin alegerea directă de către cetăţeni? Trebuie oare întărit rolul Parlamentului European? Trebuie sau nu extins dreptul de codecizie? Trebuie oare revizuit modul de alegere a membrilor Parlamentului European? Este necesar să fie creată o circumscripţie electorală europeană sau să fie menţinute circumscripţii electorale stabilite la nivel naţional? Putem, oare, combina cele două sisteme? Trebuie, oare, întărit rolul Consiliului european? Consiliul trebuie să intervină în acelaşi mod atunci când acţionează ca legiuitor şi în cadrul competenţelor sale executive? Pentru a-i mări transparenţa, trebuie oare ca sesiunile Consiliului să fie publice - în orice caz, atunci când Consiliul acţionează în calitatea sa de legiuitor? Trebuie oare ca cetăţeanul să aibă mai mult acces la documentele Consiliului? În fine, cum să fie garantat echilibrul şi controlul reciproc dintre instituţii?

O a doua întrebare - care este legată şi de legitimitatea democratică - se referă la rolul Parlamentelor naţionale. Trebuie acestea să fie reprezentate într-o nouă instituţie, alături de Consiliu şi de Parlamentul European? Trebuie ele să joace un rol în domeniile acţiunii europene pentru care nu este competent Parlamentul European? Trebuie să se concentreze ele asupra repartizării competenţetor între Uniune şi statele membre, de exemplu printr-un control prealabil al respectării principiului subsidiarităţii?

Cea de-a treia întrebare pe care trebuie să ne-o punem se referă la căile de ameliorare a eficienţei procesului decizional şi a funcţionării instituţiilor într-o Uniune cu aproximativ 30 de state membre. Cum şi-ar putea stabili mai bine Uniunea obiectivele şi priorităţile, şi să asigure o mai bună aplicare a acestora? Trebuie, oare, mai multe decizii luate cu majoritate calificată? Cum să fie simplificată şi accelerată procedura de codecizie între Consiliu şi Parlamentul European? Poate fi menţinută rotaţia semestrială a preşedinţiei Uniunii? Care va fi rolul viitor al Parlamentului European? Ce se va întâmpla, pe viitor, cu rolul şi structura diferitelor formaţiuni ale Consiliului? Cum să fie sporită, pe de altă parte, coerenţa politicii externe europene? Cum să fie consolidată sinergia dintre înaltul Reprezentant şi Comisarul competent în aceste chestiuni? Trebuie, oare, sporită şi mai mult reprezentarea Uniunii în forurile internaţionale?

Calea spre o Constituţie pentru cetăţenii europeni

Uniunea Europeană funcţionează, în prezent, pe baza a patru tratate. Obiectivele, competenţele şi instrumentele politice ale Uniunii sunt dispersate în ansamblul acestor tratate. Dacă dorim mai multă transparenţă, o simplificare este indispensabilă.

Pot fi puse patru serii de întrebări în această privinţă. Prima priveşte simplificarea tratatelor actuale fără a schimba conţinutul acestora. Trebuie, oare, revăzută distincţia dintre Uniune şi Comunităţi? Cum rămâne cu împărţirea în trei piloni?

Trebuie apoi să se reflecteze la o eventuală reîmbinare a tratatelor. Trebuie, oare, făcută o distincţie între un tratat de bază şi celelalte dispoziţii ale tratatelor? Trebuie, oare, ca această distincţie să se concretizeze printr-o separare a textelor? Poate duce acest lucru la operarea unei distincţii între procedurile de modificare şi de ratificare pentru tratatul de bază şi celelalte dispoziţii ale tratatelor?

Este necesar să ne întrebăm, apoi, dacă trebuie inclusă Carta Drepturilor Fundamentale în tratatul de bază şi să ne punem şi întrebarea referitoare la aderarea Comunităţii Europene la Convenţia europeană a drepturilor omului.

În fine, se pune problema de a şti dacă această simplificare şi această reîmbinare nu ar trebui să ducă, în cele din urmă, la adoptarea unui text constituţional. Care ar trebui să fie elementele esenţiale ale unei asemenea Constituţii? Dar valorile de care este ataşată Uniunea, drepturile fundamentale şi îndatoririle cetăţenilor, relaţiile statelor membre în Uniune?

III. Convenţia privind viitorul Europei

Pentru asigurarea unei pregătiri - pe cât de largi şi transparente cu putinţă - a viitoarei Conferinţe Interguvemamentale, Consiliul European a decis convocarea unei Convenţii care să includă principalele părţi implicate în dezbaterea privind viitorul Uniunii. Luând în considerare cele sus-menţionate, această Convenţie va avea sarcina de a examina întrebările esenţiale pe care le ridică dezvoltarea viitoare a Uniunii şi de a căuta diversele răspunsuri posibile.

Consiliul European l-a desemnat pe Valčry Giscard d`Estaing în funcţia de preşedinte al Convenţiei, şi în cele de vicepreşedinţi, pe Giuliano Amato şi Jean-Luc Dehaene.

Componenţa

În afară de preşedintele şi de cei doi vicepreşedinţi ai săi, Convenţia va fi formată din 15 reprezentanţi ai şefilor de stat sau de guvem ai statelor membre (câte unul pentru fiecare ţară membră), din 30 de membri ai Parlamentelor naţionale (câte doi pentru fiecare stat membru), din 16 membri ai Parlamentului European şi din doi reprezentanţi ai Comisiei. Ţările candidate la aderare vor participa cu drepturi depline la lucrările Convenţiei. Ele vor fi reprezentate în aceleaşi condiţii ca şi actualele state membre (de un reprezentant al guvernului şi doi membri ai Parlamentului lor naţional) şi vor participa la deliberări fără a putea împiedica, însă, consensul la care ar ajunge ţările membre.

Membrii Convenţiei nu vor putea fi înlocuiţi de supleanţii lor decât în cazul în care sunt absenţi. Membrii supleanţi vor fi desemnaţi în acelaşi mod ca şi membrii efectivi.

Prezidiul Convenţiei va fi alcătuit din Preşedintele Convenţiei, din cei doi Vicepreşedinţi ai acesteia şi din nouă membri proveniţi din Convenţie (reprezentanţii tuturor guvernelor care, în timpul Convenţiei, exercită preşedinţia Consiliului, doi reprezentanţi ai Parlamentelor naţionale, doi reprezentanţi ai membrilor Parlamentului European şi doi reprezentanţi ai Comisiei).

În calitate de observatori, vor fi invitaţi trei reprezentanţi ai Comitetului economic şi social şi trei reprezentanţi ai partenerilor sociali europeni, cărora li se vor adăuga - în numele Comitetului regiunilor - şase reprezentanţi (care vor trebui desemnaţi de Comitetul regiunilor din rândul regiunilor, oraşelor şi zonelor ce dispun de putere legislativă), precum şi mediatorul european. Preşedintele Curţii de Justiţie şi cel al Curţii de Conturi vor putea să ia cuvântul în faţa Convenţiei, la invitaţia Prezidiului.

Durata lucrărilor

Şedinţa inaugurală a Convenţiei va avea loc la data de 1 martie 2002. Cu această ocazie, ea va proceda la desemnarea Prezidiului său şi va hotărî în privinţa metodelor sale de lucru. Lucrările se vor încheia după un an, acest fapt permiţându-i Preşedintelui Convenţiei să prezinte Consiliului european rezultatele obţinute.

Metodele de lucru

Preşedintele va pregăti începutul lucrărilor Convenţiei, trăgând învăţămintele dezbaterii publice. Prezidiul va avea un rol de impulsionare şi va furniza o primă bază de lucru pentru Convenţie. Prezidiul va putea consulta serviciile Comisiei, precum şi pe experţii aleşi de el, în privinţa oricărei chestiuni tehnice despre care el ar considera că este necesar să fie aprofundată. Prezidiul va putea înfiinţa grupuri de lucru ad hoc.

Consiliul va trebui să fie la curent cu stadiul evoluţiei lucrărilor Convenţiei. Preşedintele Convenţiei va prezenta un raport verbal privind stadiul avansării lucrărilor la fiecare Consiliu european, ceea ce va permite, în acelaşi timp, colectarea impresiilor şefilor de stat sau de guvern.

Convenţia se va întruni la Bruxelles. Dezbaterile Convenţiei şi ansamblul documentelor oficiale vor fi publice. Lucrările Convenţiei se vor desfăşura în cele 11 limbi de lucru ale Uniunii.

Documentul final

Convenţia va studia diverse chestiuni. Ea va întocmi un document final, ce va putea include fie diferite opţiuni - cu precizarea sprijinului de care s-au bucurat acestea -, fie recomandări, în cazul unui consens.

Împreună cu rezultatul dezbaterilor naţionale privind viitorul Europei, documentul final va servi drept punct de plecare pentru discuţiile Conferinţei Interguvernamentale, care va lua hotărârile definitive.

Forum

În vederea extinderii dezbaterii, a participării la aceasta a tuturor cetăţenilor, va fi deschis un Forum pentru organizaţiile reprezentând societatea civilă (parteneri sociali, cercuri economice, organizaţii non-guvernamentale, medii academice etc). Va fi vorba de o reţea structurată de organizaţii ce vor fi informate - cu regularitate - în legătură cu lucrările Convenţiei. Aceste organizaţii îşi vor aduce şi ele contribuţia la dezbatere. Ele vor putea fi audiate sau consultate pe anumite teme, potrivit unor modalităţi ce vor trebui stabilite de Prezidiu.

Secretariatul

Prezidiul va fi asistat de un Secretariat al Convenţiei, care va fi asigurat de Secretariatul general al Consiliului. Din Secretariatul Convenţiei vor putea face parte experţi ai Comisiei şi ai Parlamentului European”. 

 

III. Reacţii privind hotărârile Consiliului European 

 

1. Belgia

▪ Guy Verhofstadt, preşedintele în exerciţiu al UE 

Preşedintele în exerciţiu al Uniunii Europene, Guy Verhofstadt, a declarat după încheierea lucrărilor Consiliului European că “Declaraţia de la Laeken”, adoptată la 15 decembrie a.c. de şefii de stat şi de guvern din ţările UE, a lansat “un proces de constituţionalizare la nivelul Europei”. 

“Nimic n-a fost evitat în declaraţia “Celor 15” care lansează un nou proces de reformă a instituţiilor europene”, a declarat G. Verhofstadt. În opinia premierului belgian, “în urmă cu câţiva ani era imposibil să se vorbescă despre alegerea directă a preşedintelui Comisiei Europene, de o Constituţie a Uniunii Europene, de extinderea luării deciziilor pe bază de majoritate calificată sau de extinderea procedurii codeciziei între Parlamentul European şi guvernele ţărilor membre”. 

“Se va putea trece în fine la lucru pentru redefinirea repartizării compeţentelor între statele membre şi UE. Aceasta deschide perspectivele pentru o mai mare prezenţă a Europei într-o serie întreagă de domenii - migraţia, politica externă etc.” a declarat premierul belgian. “În acelaşi timp, a continuat el, Europa va deveni mai puţin birocratică. Instrumentele trebuie să fie adoptate, împreună cu mai multe legi-cadru, care vor oferi statelor membre şi regiunilor mai multe posibilităţi pentru realizarea obiectivelor UE”.

*

“Conferinţa UE la nivel înalt de la Laeken a transformat Europa într-un şantier”, apreciază “La Libre Belgique”, salutând, ca şi alte publicaţii belgiene apărute după încheierea lucrărilor Consiliului European, lansarea Convenţiei pentru reforma instituţiilor europene. Analistul Franklin Dehousse apreciază, în acest sens, că “nu trebuie subestimată importanţa Convenţiei”. “În pofida tuturor pericolelor, ea oferă o ocazie, chiar dacă aleatorie, de a se ieşi din marasmul în care a lăsat Europa Consiliul European de la Nisa din decembrie 2000, care a marcat încheierea preşedinţiei franceze a UE”, notează acesta. 

Pentru cotidianul “Le Soir”, “preşedinţia belgiană a permis deschiderea largă a porţii Casei Europene (...) pentru o amplă renovare. 2004 (data la care vor fi decise reformele instituţiilor europene) va spune dacă doar faţada a fost refăcută, sau dacă renovarea a vizat şi structura de rezistenţă” - scrie ziarul belgian, care menţionează în continuare că Europa se poate acum traduce printr-un “mare succes”, “o negociere avortată” şi “o solidă gafă”. “Le Soir” consideră că “marele succes” îl reprezintă lansarea Convenţiei, chiar dacă aceasta a fost temperată de “o negociere avortată” privind repartizarea agenţiilor europene, iar “marea gafă” rezultă din declaraţiile ministrului belgian al afacerilor externe, Louis Michel, “autor” al participării europene la o forţă multinaţională în Afganistan, care a creat confuzie la Laeken. 

Ziarul “De Standaard” subliniază semnificaţia lansării Convenţiei, scriind că “Declaraţia de la Laeken nu va avea loc în antologia textelor de marcă, dar ea pune probleme serioase privind reforma UE, organizaţia fiind ameninţată cu paralizia instituţională totală la primirea a 10 noi membri”.

 

2. Marea Britanie

“Europa de mâine se află în mâinile a trei “dinozauri”, fostul şef de stat francez Valery Giscard d'Estaing (75 de ani), şi foştii premieri italian Giuliano Amato (63 de ani) şi belgian, Jean-Luc Dehaene (61 de ani)” a apreciat, publicaţia britanică “The Sun”, după încheierea summit-ului de la Laeken.

“Liderii europeni au numit trei dinozauri pentru a pune la punct un proiect de modernizare a Europei”, scrie într-un editorial, publicaţia cu cel mai mare tiraj din presa britanică.

“Un fost preşedinte francez în vârstă de 75 de ani, unul dintre numeroşii premieri italieni destituiţi şi liderul uitat al unei ţări nesemnificative, Belgia. Uniţi, ei reprezintă speranţa pentru viitorul Uniunii Europene”, scrie “The Sun”.

Convenţia, lansată la summit-ul de la Laeken, şi a cărei preşedinţie i-a fost încredinaţă lui Giscard d'Estaing, alături de doi vicepreşedinţi, Amato şi Dehaene, urmează să pregătească UE şi pentru extinderea în 2004 cu zece ţări noi şi să răspundă “deficitului democratic” al Europei prin apropierea instituţiilor de cetăţeni. “Noi alunecăm deja pe o pantă care ne duce la un super-stat european”, apreciază “The Sun”, care în final se adresează premierului britanic: “Noi contăm pe dumneavoastră pentru a-i înfrunta pe prietenii voştri europeni şi nu pentru a vă supune, pe cheltuiala noastră, fanteziilor lor”. 

 

3. Austria 

Secretarul general al Partidului liberal austriac (FPO), Peter Sichrovsky, a criticat numirea lui Valéry Giscard d'Estaing la conducerea Convenţiei pentru reforma instituţiilor europene.

“Există riscul ca această Convenţie formată din sute de membri şi condusă de un duşman recunoscut al austriecilor, în persoana fostului preşedinte francez Giscard d'Estaing, să devină o gogoaşă birocratică”, a declarat P. Sichrovsky.

În opinia responsabilului FPO, Declaraţia de la Laeken a stabilit o listă de probleme pe care Convenţia are misiunea de a le rezolva, însă nu furnizează nici o orientare clară acestei structuri. “Mai degrabă, Convenţia pare o continuare a incapacităţii decizionale şi nu va ajuta Austria să rezolve cât mai rapid probleme importante pentru ea”, a precizat P. Sichrovsky.

Potrivit opiniilor acestuia, Valéry Giscard d'Estaing a exprimat o opinie defavorabilă faţă de austrieci, ca urmare a scrutinului legislativ din octombrie 1999. 

4. Italia

Presa italiană apreciază summit-ul UE de la Laeken drept o încununare a preşedinţiei semestriale a UE a Beigiei, care va rămâne în istorie pentru două opţiuni foarte relevante: naşterea unei forţe militare europene, destinată să fie experimentată “în embrion” sub stindardul ONU, în Afganistan, şi unda verde dată Convenţiei privind reformele instituţionale şi viitoarea Constituţie europeană. 

Cele două realizări sunt suficiente pentru a spune că acest Consiliu la nivel de şefi de stat şi de guvern din UE a fost un succes, la baza lui aflându-se intenţia perseverentă de colaborare şi integrare din partea “Celor 15”.

“Făcute exact în momentul în care moneda euro intră în buzunarele europenilor, aceste aprecieri sunt fără îndoială reconfortante, chiar dacă în Europa nu trebuie să exagerezi niciodată cu optimismul”, scrie “Il Tempo”. Astăzi, acest moment este îngreunat de conjunctura economică internaţională, de menţinerea riscului terorismului şi de slăbiciunea constantă a Europei pe scena politică mondială (un lucru evident acum pe fundalul crizei din Orientul Mijlociu). Dar cele trei sfidări au dat şefilor de stat şi de guvern impulsul decisiv - după dezamăgirea summit-urilor de la Amsterdam şi Nisa, clar percepute drept un eşec şi de către opinia publică din statele membre în UE - pentru a institui, în sfârşit, o metodă nouă în construcţia comunitară, o metodă deschis constituantă, care face ca dezbaterea instituţională privind UE să iasă din cercul închis al cancelariilor europene, notează “La Stampa”.

Pe viitor, se prefigurează alte două provocări deosebit de importante: adoptarea euro de către trei state (Marea Britanie, Danemarca şi Suedia), care sunt astăzi în afara zonei monedei unice şi extinderea UE cu ţările din Est şi de la Mediterana.

“Viitoarele instituţii vor trebui să aibă un numitor comun minim solid şi să fie în acelaşi timp cu geometrie variabilă. Este de neconceput ca 30 de ţări să meargă toate cu acelaşi pas. Dacă există neînţelegeri în Europa “Celor 15”, nu este greu de imaginat ce se va întâmpla într-o Uniune extinsă”, apreciază “Il Tempo”. Este necesar să se opereze cu claritate distincţia dintre lucrurile pe care trebuie să le facă toţi şi cele care - dintr-un motiv sau altul - privesc numai o parte din membrii viitoarei Uniuni. Un lucru este cert: ideea cooperărilor consolidate, care priveşte numai o parte din membrii UE, trebuie văzută ca un câştig, nu drept un semn de slăbiciune al Europei viitoare.

“Pentru prima dată după 50 de ani, metoda lui Jean Monnet converge spre un obiectiv comun”, relevă “La Stampa”. Un colegiu reprezentativ format din guverne, Parlamentul European, Comisia Europeană şi Parlamentele naţionale va stabili liniile constituţionale ale Uniunii viitoare. Noul organism a fost structurat ca o adevărată adunare constituantă, care include circa 100 de membri, un consiliu director format din 12 membri, o preşedinţie de mare autoritate, cea a fostului preşedinte francez Valery Giscard d'Estaing, integrată cu alte două vicepreşedinţii, Giuliano Amato şi Jean-Luc Dehaene. “Ideea unei cabine de regie în trei a fost poate cea mai strălucită propunere făcută de premierul belgian Guy Verhofstadt în cele şase luni ale preşedinţiei sale semestriale a UE”, apreciază “La Stampa”. I-a mulţumit pe francezi, care în ceea ce priveşte numirea lui Giscard d'Estaing erau pregătiţi să construiască o baricadă, susţinuţi de germani, şi a liniştit în acelaşi timp familiile politice europene, care coexistă în cadrul Uniunii. Giuliano Amato a fost sprijinit de socialiştii europeni, iar Jean-Luc Dehaene este membru al Partidului Popular. Cele trei personalităţi vor reprezenta familiile politice majore ale Parlamentului European, popularii, socialiştii şi liberalii, aşa cum este corect, de altfel, când este vorba de a stabili viitoarele reguli instituţionate comune.

Indiciul de noutate constă tocmai în demersul de a scoate dezbaterea privind viitorul Europei din cancelariile întunecoase, potrivit opiniei exprimate de preşedintele Comisiei Europene, Romano Prodi. Va fi oare în măsură Giscard d'Estaing să gestioneze această cotitură atât de ambiţioasă? Poate face din acest obiectiv capodopera sa, s-a întrebat R. Prodi, care şi-a pus mari speranţe în troica ce va conduce Convenţia, deoarece, în opinia sa, dispune de toate cărţile necesare pentru a funcţiona bine.

Precedentul Cartei drepturilor fundamentale, aprobată de un organism similar, chiar dacă mai puţin reprezentativ şi cu autoritate mai redusă, a fost deci folosit în mod fericit pentru un obiectiv cu adevărat ambiţios, mai notează La Stampa. Şi este bine că pe acest drum au fost asociate şi statele candidate la aderarea la UE cu începere din 2004.

Rezultatele muncii Convenţiei vor fi desigur monitorizate de şefii de stat şi de guvern reuniţi în Consiliu, cărora le va reveni deliberarea documentului final pe care îl vor înainta Parlamentelor naţionale în vederea ratificării. Se poate însă anticipa că reprezentativitatea foarte largă a Convenţiei, autoritatea consiliului director şi anvergura mandatului încredinţat - cu mult dincolo de proiectele stabilite la Nisa - vor face ca liniile stabilite de Convenţie să fie dificil de modificat, în esenţă. Desigur este prea devreme pentru a înţelege care va fi rezultatul Convenţiei, care are în faţă un an întreg de muncă. Dar unele puncte nodale de metodologie - esenţială în problemele constituţionale - pot fi identificate încă de pe acum. Este vorba în principal de două: forma dezbaterii şi metoda pentru a se ajunge la decizii. Dezbaterea în cadrul Convenţiei va trebui să fie condusă în aşa fel încât să permită opiniei publice din statele membre în UE să perceapă cu claritate opţiunile şi priorităţile Europei de mâine, astfel încât instituţiile sale să fie proiectate de o manieră funcţională. Este vorba de obiective precum securitatea şi apărarea comună, imigraţia, justiţia, politica economică şi fiscală a Uniunii, relaţiile cu lumea a treia, rolul Europei în inovaţia tehnică. Întrebarea care se pune este însă cum ar putea fi ele urmărite de UE în mod democratic, eficient şi cu autoritate, fără a elimina realităţile istorice şi actuale ale statelor naţionale? La această întrebare trebuie să se găsească soluţii instituţionale adecvate, sub semnul continuităţii unei traiectorii de succes, lungă de jumătate de secol.

Deloc mai puţin importantă este metoda necesară pentru a se ajunge la decizii. Aşa cum se întâmplă în orice colegiu, în cadrul Convenţiei se vor naşte poziţii diversificate privind multe puncte cruciale. Adevărata cumpănă a apelor va fi însă poziţia federalistă şi cea care, simplificând lucurile, s-ar putea numi confederalistă, cu alte cuvinte între cei care accelerează şi cei care frânează integrarea europeană.

Natura foarte specială, originală şi fără precedent a construcţiei europene permite găsirea unor soluţii care să favorizeze Uniunea, fără a afecta deloc realităţile naţionale şi regionale viguroase, care sunt una din bogăţiile civilizaţiei europene. Şi totuşi, se impune trasarea unei linii de demarcaţie sub care artizanii Uniunii nu trebuie să coboare. Chiar cu preţul de a merge la început pe cont propriu, urmând o cale adoptată cu succes în trecut privind politica socială, moneda unică, libera circulaţie a persoanelor.

Un punct crucial în viitoarea Constituţie europeană este adoptarea generală a principiului majoritar în cadrul Consiliului la nivel de şefi de stat şi de guvern şi în Consiliile Ministeriale. De altfel, el a fost în mod expres indicat în apelul pe care 15 protagonişti de primă mărime ai summit-urilor UE (printre care Helmut Kohl, Helmut Schmidt, Alain Juppé, Giulio Andreotti, Raymond Barre, Wilfrid Mertens, Felipe Gonzales) l-au adresat Consiliului de la Laeken, şi acesta un fapt fără precedent.

Noul organism, Convenţia, se va reuni cu începere din luna martie 2002 şi îşi va prezenta propriile concluzii un an mai târziu. În acel moment va trebui să se decidă organizarea unei Conferinţe Interguvemamentale speciale, destinată să concretizeze opţiunile rezultate din Convenţie. Important este să nu se ajungă la extinderea UE fără a se fi rezolvat problemele referitoare la gestionarea şi la filozofia însăşi a Uniunii extinse.

Ascultând comentariile reprezentanţelor ţărilor membre în UE la Bruxelles, bilanţul de după Laeken are două feţe. Cei mai dezamăgiţi au fost belgienii care sperau să îşi încheie preşedinţia semestrială susţinând că misiunea a fost îndeplinită, dar care au căzut în cursa repartizării noilor agenţii europene care a înveninat ultimele ore ale reuniunii. Pe lista dezamăgiţilor se află şi ţările nordice - de la Finlanda, care dorea ca agenţia alimentară să îşi aibă sediul la Helsinki, la Suedia ignorată de toţi - şi Grecia care, la capitolul apărare comună nu a obţinut garanţiile cerute pentru a contracara rolul Turciei. Cei mai îngrijoraţi au fost britanicii, în mod paradoxal chiar de rezultatul pozitiv al summit-ului, Convenţia, deoarece, în opinia lor, aceasta are un mandat prea amplu, care ar prezenta riscul de a concretiza Europa federală de care Marea Britanie s-a temut dintotdeauna.

Cei mai mulţumiţi au fost francezii şi germanii care şi-au revigorat directoratul, sincronizându-se în toate problemele-cheie. Pe lista celor mulţumiţi se află şi Italia, care a obţinut puţin, dar care a opus un veto pachetului agenţiilor, exact cum a procedat Franţa, având în vedere că preşedintele Consiliului de Miniştri italian, Silvio Berlusconi, a dat de înţeles că guvernul său doreşte să fie în rând cu cei mari şi pe picior de egalitate cu aceştia.

Preşedintele Comisiei Europene, Romano Prodi, nu este uimit de acest mozaic de reacţii. “În ceea ce priveşte sediile agenţiilor a prevalat Europa veto-urilor, cea care împinge tot mai mult spre blocade mai degrabă decât spre acorduri”, a afirmat Romano Prodi, citat de “La Stampa”. În ceea ce îl priveşte, nu este dezamăgit de summit-ul de la Laeken, având în vedere că ceea ce contează pentru el este lansarea Convenţiei, un demers major nou care poate schimba totul şi care îndreaptă Europa spre un teritoriu neexplorat.

În ceea ce priveşte repartizarea sediilor noilor agenţii europene, se speră să se ajungă la un acord în luna martie 2002, la Barcelona, în cadrul primului summit al preşedinţiei semestriale spaniole.

 

5. SUA

“International Herald Tribune” apreciază că există o linie de demarcaţie brutală care separă speranţele UE în domeniul politicii externe şi de securitate şi modul în care interesele contradictorii ale statelor membre par să împiedice organismul european să devină o forţă unitară decisivă. Atunci când sunt dezbătute probleme ca războiul şi pacea, politica externă europeană, cea palpabilă şi cu putere de influenţă, pare să nu fie total angajată. În opinia analiştilor americani, unitatea UE s-a dovedit incertă în ceea ce priveşte Orientul Mijlociu şi combaterea terorismului. Fie că este vorba de desfăşurarea unor trupe în cadrul forţei multinaţionale de pace din Afganistan, fie de capacitatea forţei europene de reacţie rapidă, inflaţia retorică şi absenţa unei unanimităţi au fost frapante. Poate că dând dovadă de premoniţie, comisarul european pentru relaţii externe, Chris Patten, a afirmat înainte de summit că nimeni nu trebuie să se aştepte ca UE să vorbească pe o singură voce privind politica externă. S-a văzut clar că ceea ce a spus UE ca grup a făcut obiectul unei revizuiri imediate din partea unor ţări, sau în faţa unor realităţi mai presante.

Un alt indiciu privind cât de departe este UE de realizarea propriei viziuni generale şi consensuale asupra lumii a fost introducerea într-un proiect de comunicat al summit-ului a unei formule ce viza clar impunerea de restricţii internaţionale prelungirii campaniei antiteroriste a SUA dincolo de frontierele Afganistanului. Proiectul vorbea de necesitatea de a se obţine aprobarea comunităţii internaţionale, ca o condiţie prealabilă pentru declanşarea unor lovituri mai extinse.

Potrivit cotidianului american, un moment stânjenitor a fost acela în care ministrul belgian de externe, Louis Michel, a anunţat un punct de cotitură în istoria UE prin crearea propriei forţe de menţinere a păcii în Afganistan care implică toate 15 state. Dar aceasta presupune un bloc care nu există şi o forţă de apărare pe care UE nu o comandă, comentează “International Herald Tribune”. Ulterior, premierul belgian Guy Verhofstadt a încercat să elimine orice referire la o acţiune colectivă a UE. Această eroare nu a fost deloc nevinovată, deoarece ea ridică cu adevărat o problemă: cum va putea Europa să continue un sistem care permite statelor individuale şi miniştrilor acestora, prin preşedinţia semestrială de şase luni, să fie purtători de cuvânt “de facto” ai politicii externe ai UE.

Acelaşi gen de decalaj între dorinţă şi realitate a survenit în declaraţia summit-ului, potrivit căreia forţa de reacţie rapidă, care teroretic ar grupa 60.000 de militari din mai multe armate naţionale, ar fi în prezent capabilă să conducă operaţiuni de gestionare a crizelor. Dar nu este sigur că această forţă va avea acces la planurile NATO, din cauza obiecţiei Greciei faţă de eventualitatea ca Turcia să participe la misiuni ale forţei de reacţie rapidă în afara statelor membre în UE.

6. Cehia

Presa cehă comentează pe larg Declaraţia adoptată cu ocazia summit-ului european, în care Republica Cehă figurează printre cele zece state care ar putea să îşi încheie negocierile de aderare la Uniunea Europeana în anul 2002 şi să intre în forul comunitar european în 2004. 

“Nu este vorba numai de concluzia reuniunii de la Laeken, ci şi de faptul că în martie anul viitor, Republica Cehă şi celelalte ţări candidate vor începe să lucreze - împreună cu actualele state membre ale UE şi de pe poziţii egale cu acestea - asupra proiectelor de reformă a viitoarei Uniuni şi, posibil, asupra unei constituţii a UE”, scrie cotidianul “Musil”. “Ceea ce a clarificat aceast summit, continuă publicaţia amintită, este faptul că intrarea relativ rapidă a Cehiei în UE nu mai poate fi împiedicată cu uşurinţă”. 

La rândul său, “Mlada fronta Dnes” considera că Praga dispune de doi ani pentru a elimina toate obstacolele din calea aderării la Uniunea Europeană. “La summit-ul de la Laeken, liderii europeni au spus clar că recunosc pregătirile făcute de Praga, precum şi de Varşovia şi Bratislava. Ei aşteaptă reforme suplimentare, o mai eficientă funcţionare a administraţiei publice şi a justiţiei; în jumătate de an ei doresc să evalueze capacitatea ţărilor candidate de a garanta aceste lucruri”, menţionează ziarul citat. 

Cotidianul “Pravo” scrie că “este puţin probabil ca două probleme total diferite, bugetul de stat pentru anul 2002 şi finanţarea participării militarilor cehi la misiunile internaţionale de menţinere a păcii să fie discutate aproape simultan în camera inferioară”, punând accentul asupra necesităţii finalizării reformelor întreprinse de guvernul de la Praga ca o condiţie esenţială în încheierea negocierilor de aderare a Cehiei la UE.

7. Polonia

Premierul polonez, Leszek Miller, a primit cu satisfacţie decizia recentului summit al Uniunii Europene de la Laeken de a menţiona 10 state candidate, între care şi Polonia, pregătite să încheie negocierile de aderare la UE în anul 2002. 

“Enumerarea de către responsabilii europeni a celor 10 state care aderă la UE în anul 2004 pune punctul pe i în ceea ce priveşte participarea Poloniei la primul val al ţărilor admise în Uniunea Europeană”, a subliniat premierul L. Miller, citat de cotidianul polonez “Rzeczpospolita”.

 

8.Ungaria

Primul ministru ungar, Viktor Orban, a calificat summit-ul Uniunii Europene de la Palatul Regal de la Laeken drept un succes. 

În cadrul unei conferinţe de presă, şeful executivului de la Budapesta a cerut tuturor politicienilor ungari să elimine din discursul lor electoral problema integrării Ungariei în UE, fiind în interesul întregii ţări ca oficialii de la Bruxelles să înţeleagă că negocierile de aderare se desfăşoară cu întreaga naţiune şi nu doar cu unele forţe de pe scena politică ungară. 

Ministrul ungar de externe, Janos Martonyi, a declarat că toate cele şase partide parlamentare se vor întâlni în luna ianuarie a anului 2002 pentru a examina o serie de probleme privind negocierile de aderare la UE, precum şi pentru a-i desemna pe reprezentanţii Ungariei la discuţiile privind Convenţia UE şi pentru a organiza un referendum privind aderarea ţării la Uniune.

